SKRIFTLIG FORESPØRGSEL P-2613/00

af Hiltrud Breyer (Verts/ALE) til Kommissionen

(25. juli 2000)

Om: Transport af levende dyr

Nylige svar fra Kommissionen på spørgsmål om transport af levende dyr har vist, at Levnedsmiddel- og Veterinærkontoret (FVO) er meget opmærksom på de dyrevelfærdsproblemer, der fortsat består, fordi mange medlemsstater undlader at tage deres ansvar for håndhævelse af lovgivningen alvorligt. Mere kontrol fra FVO's side, navnlig af dyrs velfærd under transport og for at fastslå, i hvilket omfang direktiv 91/628/EØF(1) og 95/29/EF(2) håndhæves, kunne forbedre situationen.

I betragtning af at omfanget af denne kontrol og antallet af inspektører, der arbejder inden for dette område, har været sørgelig utilstrækkeligt i de seneste år, bedes Kommissionen besvare følgende spørgsmål:

1. Hvilke initiativer vil Kommissionen træffe i forbindelse med medlemsstaternes manglende overholdelse af direktiv 91/628/EØF og 95/29/EF?

2. Hvilke skridt har Kommissionen taget til at øge antallet af inspektioner af dyretransporter?

3. Hvor mange inspektioner er der blevet foretaget i det første halve år af 2000 (med angivelse af hvor, hvornår, af hvem samt det nøjagtige antal inspektioner)?

(1) EFT L 340 af 11.12.1991, s. 17.

(2) EFT L 148 af 30.6.1995, s. 52.

Svar afgivet på Kommissionens vegne af David Byrne

(28. september 2000)

1. En arbejdsgruppe under Den Stående Veterinærkomité med repræsentanter fra samtlige medlemsstater undersøgte sidste år de vanskeligheder, der opstår i forbindelse med håndhævelsen af den gældende fællesskabslovgivning på området. Kommissionen fortsætter med dette arbejde og lignende initiativer med henblik på at øge omfanget af samarbejdet mellem medlemsstaterne på dette område og at forbedre gennemførelsen af Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF (som ændret ved Rådets direktiv 95/29/EF af 29. juni 1995). Den daglige håndhævelse af direktivet er medlemsstaternes ansvar. Kommissionens veterinærinspektører gennemfører periodisk kontrol på stedet med henblik på at sikre, at kravene i disse tekster håndhæves effektivt. Den pågældende medlemsstat gøres ved afslutningen af hvert kontrolbesøg opmærksom på tilfælde, hvor direktiverne ikke overholdes; dette gøres også mere formelt i den efterfølgende rapport om besøget. Tilsvarende er det Kommissionens almindelige praksis at henvende sig til myndighederne i den pågældende medlemsstat, hvis dyrevelfærdsorganisationer eller offentligheden gør Kommissionen

opmærksom på tilfælde, hvor direktiverne ikke overholdes. Hvis den pågældende medlemsstat ikke hurtigt træffer foranstaltninger til at stoppe de påståede overtrædelser, kan Kommissionen beslutte at indlede overtrædelsesprocedurer i henhold til artikel 226 (tidligere artikel 169) i EF-traktaten.

2. Kommissionen har for nylig øget antallet af inspektører, som specifikt beskæftiger sig med dyrevelfærdsspørgsmål, herunder transport af dyr, til fire. Man forventer, at inspektørerne i år 2000 gennemfører i alt ti kontrolbesøg, som udelukkende drejer sig om dyrevelfærd, sammenlignet med syv i 1999. Tre ud af de fem kontrolbesøg, man har planlagt i andet halvår i år, drejer sig udelukkende om transport af dyr, og et af de andre kontrolbesøg omfatter dyrenes velfærd på slagtetidspunktet samt transport af dyr.

Derudover er dyrevelfærd en del af Kommissionens bredere kontrolaktiviteter. For eksempel omfatter kontrollen af grænsekontrolstederne aspekter såsom bemanding og de til rådighed værende faciliteter, som skal sikre, at det undersøges om dyrene er i en tilstand, som tillader import, og ruteplanlægningen kontrolleres ligeledes under disse besøg. Bortset fra spørgsmål vedrørende folkesundheden omfatter kontrollen af slagterierne også aspekter vedrørende dyrenes velfærd under transport.

3. Der er allerede blevet gennemført fem kontrolbesøg, som udelukkende drejede sig om dyrevelfærd, i år 2000. Et af disse drejede sig udelukkende om transport af dyr, og et andet omfattede visse aspekter af transport. Kontrolbesøgene blev gennemført i Det Forenede Kongerige (5 dage i februar/ marts med 2 inspektører og en national ekspert, som undersøgte svinene og kalvenes velfærd på gården), Sverige (5 dage i april med 2 inspektører og en national ekspert, som undersøgte svinene og kalvenes velfærd på gården), Danmark (5 dage i maj med 2 inspektører og en national ekspert, som undersøgte svinene og kalvenes velfærd på gården), Spanien (5 dage i maj/ juni med 2 inspektører og en national ekspert, som undersøgte transport af dyr og mellemstationer) og Østrig (5 dage i juni med 2 inspektører og en national ekspert, som undersøgte svinene og kalvenes velfærd på gården samt visse aspekter af transport af dyr). Herudover holdt to inspektører to separate møder af tre dages varighed, som udelukkende drejede sig om transport af dyr, med de græske og italienske myndigheder i februar år 2000.